चंडीगढ़। अखिल भारतीय फुटबॉल संघ (एआइएफएफ) ने राष्ट्रीय लीग चैंपियन मिनर्वा पंजाब एफसी के मालिक रणजीत बजाज को एक रेफरी पर नस्लवादी टिप्पणी करने का दोषी करार देते हुए एक साल का प्रतिबंध लगा दिया है। इस अवधि के दौरान वह फुटबॉल से संबंधित किसी तरह की गतिविधि में शामिल नहीं हो पाएंगे। एआइएफएफ की छत्रछाया में आयोजित होने वाले किसी मैच के दौरान स्टेडियम में प्रवेश करने की भी उन्हें अनुमति नही होगी। इसके साथ ही बजाज पर 10 लाख रुपये का जुर्माना भी लगाया गया है। 10 दिनों के अंदर जुर्माने की रकम अदा नही करने पर प्रतिबंध की अवधि बढ़ाई जा सकती है।